Més de dues terceres parts dels infants i adolescents d'entre 3 i 14 anys utilitzen principalment un transport actiu per desplaçar-se a l'escola o l'institut, segons l'Enquesta de Salut de Catalunya de 2016.
D'acord amb aquestes dades, la majoria dels escolars realitzen aquests desplaçaments quotidians a peu.
La bicicleta és encara un mitjà de transport poc habitual per als desplaçaments quotidians en aquestes edats, i la seva utilització és lleugerament superior entre els nens en comparació amb les nenes.
L'Agència de Salut Pública de Catalunya (ASPCAT) recorda aquestes dades a les portes de la Setmana de la Mobilitat Sostenible i Segura, que se celebra a Catalunya del 16 al 22 de setembre.
És una iniciativa europea coordinada pel Departament de Territori i Sostenibilitat de la Generalitat de Catalunya.
També s'hi han adherit adherit diversos ajuntaments i consells comarcals, a més de societats científiques i organitzacions professionals de l'àmbit de la salut, l'activitat física, la seguretat viària i la mobilitat.
La sensibilització del conjunt de la societat en relació a la salut i la protecció del medi, l'oferta de transport públic i les millores urbanes poden ajudar a seguir reduint l'ús del vehicle privat a motor i a incrementar les modalitats de transport actiu a la infància i l'adolescència.
Per tal que això sigui possible, l'ASPCAT recorda que és necessari disposar d'infraestructures que facilitin el desplaçament en transport públic, caminant i en bicicleta, i que totes les persones que es desplacen a la via pública siguin respectuoses de les normes de seguretat, especialment en relació als usuaris més vulnerables (vianants i ciclistes).
També és molt important ensenyar als més petits a respectar les normes de seguretat viària i, en el cas dels desplaçament en bicicleta, protegir-se fent-se visibles i utilitzant sempre un casc homologat.
Tot i estar demostrada la seva efectivitat per reduir el risc de lesions al cap i a la cara, l'ús sistemàtic del casc no està encara generalitzat entre les persones –petits i grans- que van en bicicleta.
D'acord amb els resultats de l'Enquesta de Salut de Catalunya 2016, només el 61,0 % dels menors de 0 a 14 anys que havien anat en bicicleta durant el mes anterior a l'estudi havien utilitzat sempre un casc (61,9% dels nens i 60,0% de les nenes), i que el 18,4% no l'havia utilitzat cap vegada (17,1% dels nens i 19,9% de les nenes).
El Pla Interdepartamental de Salut Pública (PINSAP) contempla la mobilitat com un dels àmbits que tenen una influència destacada sobre la salut.
Cal recordar que caminar, pujar escales o anar en bicicleta, són formes saludables de desplaçar-se i contribueixen a incrementar l' activitat física moderada.
De fet, s'ha demostrat que 30 minuts diaris d'activitat física s'associen amb una disminució del 36% en el risc de mortalitat per malaltia coronària i a una disminució del 27% en el risc de mortalitat per totes les causes.
En concret, l'activitat física moderada ajuda a prevenir trastorns com la malaltia cardiovascular, la obesitat, la diabetis, el càncer de colon i malalties osteomusculars, així com aporta beneficis sobre la salut mental, alenteix els canvis fisiològics associats a l'envelliment i incrementa l'esperança de vida gairebé 4 anys.
Entre les prioritats del PINSAP, destaca la promoció del transport actiu i saludable (caminar, anar en bicicleta i utilitzar el transport públic) en els desplaçaments quotidians.
Els desplaçaments d'infants i adolescents entre la llar i l'escola o l'institut ofereixen una oportunitat molt valuosa per adquirir uns hàbits de mobilitat saludables, segurs i sostenibles.
Mitjà de transport més habitual per anar a l'escola/institut entre els infants i adolescents de 3 a 14 anys.
Amb transport públic (autobús, metro, etc.)